**Dôvodová správa**

#### Všeobecná časť

Dňa 20. mája 2010bol v Zbierke zákonov Slovenskej republiky vyhlásený zákon č.217/2010 Z. z., ktorým sa mení a dopĺňa zákon č. 36/2010 Z. z. o rodine v znení neskorších predpisov. Novelou bol do slovenského právneho poriadku zavedený inštitút striedavej osobnej starostlivosti o dieťa.

Implementácia novely priniesla poznatky o sťaženej vykonateľnosti a vymožiteľnosti súdnych rozhodnutí.

Poslanecký návrh zákona sa týka novely Zákona č.99/1963 Zb. Občiansky súdny poriadok v znení neskorších predpisov, kde sa precizujú zákonné opatrenia, ktoré vytvoria priestor a možnosti na vznik ďalších súdnych rozhodnutí o zverení dieťaťa do porozvodovej striedavej osobnej starostlivosti oboch rodičov.

Poslanecký návrh tiež precizuje Zákon č. 36/2005Z.z. o rodine a o zmene a doplnení niektorých zákonov, kde explicitne uvádza, že striedavá starostlivosť je relevantným a plnohodnotným variantom porozvodovej starostlivosti o dieťa a rešpektuje jeho najlepší záujem.

**Osobitná časť**

**K Čl. I**

**K bodu 1. § 76 ods. 1 písm. b)**

V tomto ustanovení prichádza k doplneniu možností zverenia dieťaťa predbežným opatrením, a to do striedavej starostlivosti oboch rodičov. Táto možnosť doposiaľ absentovala a dieťa mohlo byť teda predbežným opatrením zverené do starostlivosti iba jedného z rodičov. Doterajší právny stav teda nerešpektoval nedávny vznik inštitútu striedavej starostlivosti.

**K bodu 2. § 76 ods. 5**

V tomto ustanovení podobne ako v predchádzajúcom novelizačnom bode poslanecká novela zapracúva do znenia zákona inštitút striedavej starostlivosti, nakoľko bola jeho existencia opomenutá aj pri doručení uznesenia o predbežnom opatrení.

**K bodu 3. § 272 ods. 3**

Návrh vypúšťa slovo „spravidla“, čím stanovuje sudcovi povinnosť požiadať orgán obce a orgán starostlivosti o deti, aby viedli povinného k dobrovoľnému plneniu súdneho rozhodnutia alebo dohody o výchove maloletých detí. Takéto konanie zlepší vzájomnú spoluprácu sudcov, povinných osôb, orgánov obce a orgánov starostlivosti o deti, aby spolupracovali v záujme plnenia súdneho rozhodnutia.

**K bodu 4. § 273 ods. 2**

Návrh v tomto novelizačnom bode smeruje k tomu, aby vymožiteľnosť súdneho rozhodnutia bola v gescii súdu, ktorý v súčinnosti s orgánmi obce, štátnymi orgánmi a orgánmi starostlivosti o deti zabezpečí výkon jeho rozhodnutia.

**K Čl. II**

**K bodu 1. § 24 ods. 2**

Zmena tohto ustanovenia vytvára širší priestor pre sudcov aj rodičov, aby lepšie využívali inštitút striedavej starostlivosti v možných prípadoch. Tým sa zabezpečí, že viac detí rozvodom nepríde o jedného z rodičov, s ktorým by obvykle stratili alebo obmedzili kontakt. Toto ustanovenie zakladá na rešpektovanie rodičovských práv oboch rodičov a neobmedzuje práva dieťaťa na starostlivosť oboch rodičov.